DECRETO 226/2005, do 22 de xullo, de aprobación definitiva da modificación puntual número 4 das normas subsidiarias de planeamento de Vedra (A Coruña) no lugar da Silva de Arriba da parroquia de San Miguel de Sarandón. (Expediente AC-03025).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 09/08/2005

1. O planeamento urbanístico vixente no municipio de Vedra (A Coruña) son as normas subsidiarias
de planeamento municipal (NNSS) aprobadas definitivamente o 25 de xaneiro de 1995.
Con posterioridade á dita aprobación, entrou en vigor a Lei 9/2002, do 30 de decembro, de ordenación urbanística e protección do medio rural de Galicia (DOG número 252, do 31 de decembro), logo modificada pola Lei 15/2004, do 29 de decembro, de modificación da Lei 9/2002, do 30 de decembro, de ordenación urbanística e protección do medio rural de Galicia (DOG número 254, do 31 de decembro) (desde agora LOUGA).
2. A modificación ten por obxecto a reclasificación como solo urbanizable non delimitado de uso industrial dun ámbito de 28.112 m, actualmente clasificado como solo non urbanizable de núcleo (12.072 m) e como solo non urbanizable de protección agropecuaria (16.040 m). Este ámbito, que hai décadas que alberga unha industria de transformación da madeira que ocupa practicamente a totalidade da súa superficie, presenta escasa vexetación e unha gran transformación o que, xunto coa súa topografía, constatan unha evidente degradación do solo no aspecto agropecuario,
3. De conformidade co disposto na disposición transitoria primeira 1 g) da LOUGA, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a citada lei en razón das pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente ao informe preceptivo (artigo 85.1º da LOUGA) da Consellería de Política Territorial, Obras Públicas e Vivenda (CPTOPV), sendo emitido o 17 de decembro de 2003, co sinalamento de observacións ao proxecto daquela presentado, e que se ten por cumprir co contido do documento aprobado provisionalmente.
b) A seguir, o Pleno da Corporación, en sesión do 30 de xullo de 2004, acordou a aprobación inicial da modificación, que posteriormente foi sometida a información pública, polo prazo dun mes, mediante anuncios publicados nos xornais El Correo Gallego e La Voz de Galicia os días 3 e 4 de agosto de igual ano, así como no número 173 do Diario Oficial de Galicia correspondente ao 6 de setembro do dito ano, formulándose unha alegación. Tras iso, o Pleno do Concello aprobou provisionalmente o expediente e desestimou a alegación formulada, nas súas sesións do 29 de outubro de 2004 e 25 de febreiro de 2005, respectivamente.
d) Constan no expediente a emisión dos seguintes informes sectoriais favorables: da Dirección Xeral de Patrimonio Cultural, do 26 de marzo de 2004; do enxeñeiro director do Servizo de Vías e Obras da Deputación Provincial de Pontevedra, do 18 de xaneiro de 2005, así como o do xefe da Área de Vertidos de Augas de Galicia, do 16 de febreiro de 2005, lembrando que será necesaria a autorización previa e expresa dese organismo para o caso de efectuar vertidos ao dominio público.
e) Así mesmo, constan no expediente os informes favorables do secretario e da arquitecta técnica municipais, emitidos o 18 de xaneiro e 21 de febreiro de 2005, respectivamente.
f) A Comisión Superior de Urbanismo de Galicia, en sesión do 9 de xuño de 2005, emitiu informe favorable sobre o expediente para os efectos do disposto no artigo 95.4º da LOUGA.
5. De conformidade co disposto nos artigos 93 e 95.4º da LOUGA, a competencia para a aprobación definitiva das modificacións do planeamento que teñan por obxecto a reclasificación de solo rústico de especial protección, correspóndelle ao Consello da Xunta de Galicia, logo do informe favorable da Comisión Superior de Urbanismo de Galicia que, como anteriormente se recolle, para o caso que nos ocupa foi emitido na súa sesión do 9 de xuño do ano que corre.
En mérito do dito, de conformidade co establecido na dita Lei 9/2002, do 30 de decembro, de ordenación urbanística e protección do medio rural de Galicia, e no artigo 37 da Lei 1/1983, do 22 de febreiro, reguladora da Xunta e do seu presidente, e co informe favorable da Comisión Superior de Urbanismo de Galicia do 9 de xuño deste ano, así como a proposta do conselleiro de Política Territorial, Obras Públicas e Vivenda e logo de deliberación do Consello da Xunta de Galicia na súa reunión do día vinte e dous de xullo de dous mil cinco,
DISPOÑO:
Artigo 1º
Aprobar definitivamente o expediente de modificación puntual número 4 das normas subsidiarias de planeamento de Vedra (A Coruña) no lugar da Silva de Arriba da parroquia de San Miguel de Sarandón, aprobado provisionalmente polo Pleno do Concello de Vedra o 28 de outubro de 2004.
Artigo 2º
De conformidade co aquí decretado e co disposto polos artigos 92 da dita Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP da Coruña a normativa e as ordenanzas desta modificación aprobada definitivamente.
Disposición derradeira
Primeira.-Recursos. Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante,
contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, vinte e dous de xullo de dous mil cinco.
Manuel Fraga Iribarne
Presidente
Alberto Núñez Feijoo
Vicepresidente primeiro e conselleiro de Política Territorial, Obras Públicas e Vivenda